b'\n_START_ARTICLE_\nMirko Jerman\n_START_SECTION_\n\xc5\xbdivljenje in delo\n_START_PARAGRAPH_\nPo poklicu je bil mesar. Sodeloval je pri vstaji 27. junija 1941 v kamni\xc5\xa1kem okraju; ko so ustanovili Kamni\xc5\xa1ko \xc4\x8deto, se je vklju\xc4\x8dil vanjo, postal kasneje njen komandir in bil \xc5\xa1e istega leta sprejet v Komunisti\xc4\x8dno partijo Slovenije. V \xc4\x8deti je deloval do odhoda na Dolenjsko, kjer je bil aktivist in organizator. Spomladi 1943 se je vrnil v Kamni\xc5\xa1ki partizanski bataljon. Zaradi velikih politi\xc4\x8dnih in moralnih odlik, izredne hrabrosti in voja\xc5\xa1kih sposobnosti si je med borci kmalu pridobil veliko priljubljenost in spo\xc5\xa1tovanje. Avgusta 1943 je postal komandant 2. bataljona \xc5\xa0landrove brigade ter kasneje od avgusta 1944 do oktobra 1944 komandant iste brigade. Nazadnje pa je bil \xc4\x8dlan operativnega \xc5\xa1taba v \xc5\xa0landrovi in Zidan\xc5\xa1kovi brigadi._NEWLINE_Vodil je uspe\xc5\xa1en napad 27. aprila 1944 na nem\xc5\xa1ko motorizirano kolono na Trnjavi pri Lukovici, pri katerem sta bila uni\xc4\x8dena 2 tanka in 14 kamionov ter brigado v sklepnih bojih za osvoboditev Zgornje Savinske doline. Bil je tudi na\xc4\x8delnik \xc4\x8dastni\xc5\xa1ke \xc5\xa1ole, komandant baze Glavnega \xc5\xa1taba za Slovenijo v Dalmaciji in operativnega odseka komande mesta Trst. Leta 1953 je v Beogradu kon\xc4\x8dal Vi\xc5\xa1jo voja\xc5\xa1ko akademijo. Opravljal je poveljni\xc5\xa1ke dol\xc5\xbenosti v tankovskih enotah JLA. Je nosilec ve\xc4\x8d dr\xc5\xbeavnih odlikovanj.'